Dňa 15.3.2019 sa v Základnej škole Jána Drdoša vo Vígľaši konalo stretnutie členov *celoslovenského Združenia pedagógov zo škôl s regionálnou výchovou.*  Školy, ktoré majú vo svojom vzdelávacom programe v rámci disponibilných hodín vyučovací predmet „REGIONÁLNA VÝCHOVA“ sa venujú problematike regionálnej výchovy už niekoľko rokov a vzájomne si odovzdávajú svoje vedomosti a skúsenosti na spoločných stretnutiach.

Náš spoločný deň začal na nádvorí Vígľašského zámku. Pod vedením skúsenej lektorky p. Márii Luptákovej, ktorá nás uviedla do tajov minulosti, sme absolvovali prehliadku zrenovovaného Vígľašského zámku.

Potom sme sa presunuli do základnej školy, kde sme pokračovali v prezentovaní výučby regionálnej výchovy v tunajšej škole. Riaditeľka Základnej školy Jána Drdoša PaedDr. Dagmar Budincová srdečne privítala kolegov z rôznych kútov Slovenska. Po krátkej prehliadke priestorov školy a malom občerstvení nasledoval kultúrny program, ktorý si pripravili žiaci pod vedením pani učiteľky Mgr. Ľudmily Farbiakovej. Nakoniec sa slova ujal p. učiteľ regionálnej výchovy Mgr. Martin Baláž. Oboznámil a priblížil prítomným kolegom vyučovanie regionálnej výchovy u nás.

„Cieľom predmetu je pripraviť podmienky na ochraňovanie a podporu tradičnej ľudovej kultúry, jej uchovanie a zvýšenie úcty a posilnenie vedomia spoločnosti v jej význame. Oboznámiť žiakov s históriou, geografiou, tradíciami, kultúrou, zaujímavosťami regiónu, významnými osobnosťami, ľudovým umením a kultúrnym dedičstvom našich predkov.

Vypracované máme aj Inovované učebné osnovy predmetov regionálna výchova v 5. ročníku, regionálna geografia v 7. ročníku a regionálna výchova v 8. ročníku. Prvky regionálnej výchovy začleňujeme i do ostatných vyučovacích predmetov. K daným predmetom máme vypracované i tematické výchovno-vzdelávacie plány,“ povedal M. Baláž.

Pani riaditeľka zdôraznila, že snahou učiteľov Základnej školy Jána Drdoša je rozvíjať u žiakov poznanie o výnimočnosti a jedinečnosti regiónu v ktorom žijú, vyrastajú a pôsobia. Pomáhame žiakom správne pochopiť vlastnú existenciu, pôvod, kultúru a špecifiká známeho prostredia pôsobiaceho na našu osobnosť zvonku. Štúdiom regionálnej výchovy umožňujeme lepšie pochopiť fungovanie svojho okolia a aktívne a plnohodnotne sa podieľať na dianí v ňom. Vychovať slušných rozhľadených občanov, vážiacich si a rozvíjajúcich vlastné kultúrne dedičstvo. Podporovať pocit spolupatričnosti a dôležitosti vlastnej aktivity v rámci verejného pôsobenia v jeho prospech. Jednou z prioritných funkcií je vybudovať u žiakov zmysel v propagáciu hodnôt rozvíjajúcich regionálny potenciál mimo svojho primárneho územia.

Po krátkej prestávke nasledovalo zasadnutie celoslovenského Združenia pedagógov zo škôl s regionálnou výchovou. Predsedníčka Združenia PaedDr. Mária Slosiariková informovala o počte členských škôl Združenia, ktorých je momentálne 27. O členstvo požiadali dve nové základné školy ZŠ Jozefa Horáka v Banskej Štiavnici a ZŠ Jána Drdoša vo Vígľaši. Prítomní ,väčšinou koordinátori regionálnej výchovy a riaditelia škôl, sa dohodli aj na termíne a podmienkach konania prehliadky žiackych prezentácií regionálnej výchovy pod názvom Regionélne pexeso, ktoré sa bude konať 24.mája 2019 v Dobrej Nive.

Na záver riaditeľka školy PaedDr. Dagmar Budincová poďakovala všetkým, ktorí smerujú výchovu detí ku kultúrnym hodnotám. Vyjadrila presvedčenie, že vyučovací predmet regionálna výchova bude v blízkej budúcnosti zaradený k povinným predmetom Štátneho vzdelávacieho programu, lebo len cez poznanie minulosti môžeme prichádzať k uvedomeniu si vlastnej identity, vzťahu k svojmu rodisku, uchovaniu kultúrneho dedičstvo našich predkov.

 PaedDr. Anna Murínová